Kleboniškio medinis pėsčiųjų viadukas
Kleboniškio medinis pėsčiųjų viadukas – pėsčiųjų viadukas, kertantis magistralę  A1  Vilnius–Kaunas–Klaipėda  97,01 km (Islandijos plentą) Kauno šiauriniame pakraštyje, skirtas Muravos ir Eigulių mikrorajonų gyventojams saugiai patekti į Kleboniškio miško parką. Pasiekiamas iš Šiaurės prospekto, ties nr. 47 („Šiaurinės“ parduotuve) pasukus į akligatvį privačių namų kvartale, pavažiavus iki tilto apie 400 m. Statinio prieigose nuo miesto pusės – apleista, krūmokšnių supama duobėta aikštelė, tuo tarpu Kleboniškio pusėje pėstieji ir dviratininkai patenka tiesiai į parką – stovi informacinis stendas, medžio skulptūra. Netoliese stovi Naujasodžio namai. Nuo miško pusės plati pakelės juosta atvira, ja praeina aukštos įtampos elektros linija. Šis transporto statinys yra pirmą kartą Lietuvoje pagal individualų projektą 1982 m. pastatytas klijuotų medinių konstrukcijų viadukas. Buvo sumontuotas Jūrės specializuotos kilnojamos kolonos montuotojų, generalinis rangovas – Kauno 1-oji tiltų statybos valdyba. Klijuotos konstrukcijos gamintos Jūrės gamykloje (dab. „Jūrės medis“, Kazlų Rūdos sav.), o sumontuotos objekto statybos aikštelėje. Panašaus silueto medinis Vievio pėsčiųjų viadukas magistraliniame kelyje stovi nuo 1984 m. Susidėvėjus medinėms konstrukcijoms, 2003 m. viadukas buvo išardytas, paliktos tik tarpinės atramos. Ant jų buvo uždėtos ir sumontuotas tokios pačios konstrukcijos.